Tutu en Gore staan saam teen klimaatsverandering | Netwerk24
Emeritusaartsbiskop Desmond Tutu van Suid-Afrika het sy stem by dié van Al Gore van Amerika gevoeg en lande en maatskappye gevra om met fossielbrandstof weg te doen om klimaatsverandering te stuit.
Tutu (88), Nobelpryswenner en veteraan van Suid-Afrika se stryd teen apartheid, het Gore, klimaatsaktivis en oudvisepresident van die VSA, Dinsdag in Kaapstad ontmoet.
Al Gore in 2019 by die Verenigde Nasies se klimaatkonferensie in Madrid, Spanje. Foto: Reuters
"Elke organisasie wat beplan om in hierdie nuwe dekade verantwoordelik te wees, het 'n morele plig om nie meer deel te wees van die vernietiging van die huidige beskawing nie," sê die twee in 'n verklaring.
"Alle maatskappye, regerings en instellings wat voortgaan om in fossielbrandstof te belê, ondanks al die bewyse dat dit klimaatsverandering versnel, help met die onreg wat teen die omgewing, die ekonomie en gemeenskappe gepleeg word."
Gore het in 2006 'n Oscar gewen vir sy dokumentêre rolprent An Inconvenient Truth en in 2017 het hy die stryd teen klimaatsverandering 'n morele stryd genoem. Hy vergelyk dit met die burgerregtestryd in Amerika en die stryd om gayregte.
Hoewel die Suid-Afrikaanse regering verbind is tot die vermindering van die uitlaat van kweekhuisgasse, bou die land sy elektrisiteitsvoorsiening op die verbranding van steenkool.